b'\n_START_ARTICLE_\nKulautuva\n_START_SECTION_\nAplinkin\xc4\x97s gyvenviet\xc4\x97s\n_START_PARAGRAPH_\nBUBIAI - 3 km _NEWLINE_ VILKIJA - 10 km_NEWLINE_RAUDONDVARIS \xe2\x80\x93 10 km _NEWLINE_ KAUNAS \xe2\x80\x93 21 km\n_START_SECTION_\nPavadinimo kilm\xc4\x97\n_START_PARAGRAPH_\n1364\xc2\xa0m. Vygando Marburgie\xc4\x8dio kronikoje minimas Kalanten kaimas Pa\xc5\xa1tuvos \xc5\xbeem\xc4\x97je. V\xc4\x97liau pavadinimas \xc4\xafvairuoja: Galanten (1370\xc2\xa0m.), Golanten (1372\xc2\xa0m.) ir kt. Ryt\xc5\xb3 slav\xc5\xb3 kalbose XVI a. pabaigoje pasirodo priesaga -av- (\xd0\x9a\xd0\xbe\xd0\xbb\xd0\xbe\xd1\x82\xd0\xbe\xd0\xb2\xd0\xbe, 1578\xc2\xa0m.). 1610\xc2\xa0m. Vilkijos vals\xc4\x8diaus dokumente minima pavard\xc4\x97 Kolotovskis, tikriausiai kilusi nuo gyvenviet\xc4\x97s vardo. Dabartin\xc4\x97 miestelio lytis Kulautuva aptinkama nuo 1854\xc2\xa0m._NEWLINE_Bronius Kviklys teig\xc4\x97, kad senov\xc4\x97je lietuviai gyvenviet\xc4\x99 vadino Kulautai (pavard\xc4\x97s Kulautas daugiskaita), ta\xc4\x8diau tokia pavard\xc4\x97 neaptinkama jokiuose ra\xc5\xa1tuose. Labiau tik\xc4\x97tina, kad pavadinimo \xc5\xa1aknis buvo kal- arba kol- (slavi\xc5\xa1kai), bet ne kul-, ir yra kilusi nuo pavard\xc4\x97s Kalanta, bet v\xc4\x97liau d\xc4\x97l slav\xc5\xb3 \xc4\xaftakos virto Kalantava, Kulautava ir galiausiai lietuvi\xc5\xa1kesne lytimi Kulautuva._NEWLINE_Liaudies etimologijoje miestelio vardas siejamas su \xc5\xbeod\xc5\xbeiu kultuv\xc4\x97, kadangi pasakojama, kad nuo seno moterys Nemune triuk\xc5\xa1mingai vel\xc4\x97davo skalbinius.\n_START_SECTION_\nDain\xc5\xb3 ir \xc5\xa1oki\xc5\xb3 \xc5\xa1vent\xc4\x97s\n_START_PARAGRAPH_\nSovietiniais metais lietuvi\xc5\xa1ko tautinio meno myl\xc4\x97toj\xc5\xb3 pastangomis pirm\xc4\x85 kart\xc4\x85 dain\xc5\xb3 \xc5\xa1vent\xc4\x97 \xc4\xafvyko Kulautuvoje, tik k\xc4\x85 \xc4\xafrengtoje estradoje, 1953\xc2\xa0m. bir\xc5\xbeelio 27 d._NEWLINE_Nuo 2001\xc2\xa0m. \xc4\x8dia vyksta dainuojamosios poezijos festivalis \xe2\x80\x9eAkacij\xc5\xb3 al\xc4\x97ja\xe2\x80\x9c. 2005\xc2\xa0m. Kulautuvoje \xc4\xafvyko Kauno rajono dain\xc5\xb3 ir \xc5\xa1oki\xc5\xb3 \xc5\xa1vent\xc4\x97. Tai antroji tokia \xc5\xa1vent\xc4\x97 po nepriklausomyb\xc4\x97s atk\xc5\xabrimo Lietuvoje. Ji buvo skirta Lietuvos nepriklausomyb\xc4\x97s penkiolikos met\xc5\xb3 ir Kauno rajono \xc4\xafk\xc5\xabrimo penkiasde\xc5\xa1imtme\xc4\x8dio sukaktims pa\xc5\xbeym\xc4\x97ti. Rajono dain\xc5\xb3 \xc5\xa1vent\xc4\x97 vyko ir 2007\xc2\xa0m. bir\xc5\xbeelio 16 d.'